మొత్తం పీఎఫ్‌ తీసేయొద్దు
- బ్యాంకు ఖాతా అని భావించొద్దు: ఉద్యోగులకు ఈపీఎఫ్‌వో సూచన
ఛండీగఢ్‌: చిన్న చిన్న కారణాలతో ఉద్యోగ భవిష్య నిధి(పీఎఫ్‌) ఖాతాలో వున్న సొమ్ము మొత్తాన్నీ ఒకేసారి విత్‌డ్రా చేయొద్దని సభ్యులైన ఉద్యోగులకు ఈపీఎఫ్‌వో మంగళవారం సూచించింది. పీఎఫ్‌ ముఖ్యోద్దేశం ఉద్యోగుల సామాజిక భద్రత అని, రిటైర్‌ అయిన తరువాత వృద్ధ దశలో జీవితం సజావుగా సాగేందుకు ప్రతి ఉద్యోగికీ ఇది ఉపయోగపడాలన్నదే తమ ప్రాథమిక లక్ష్యమని పంజాబ్‌, హిమాచల్‌ ప్రదేశ్‌లకు కేంద్ర పీఎఫ్‌ కమిషనర్‌గా వ్యవహరిస్తున్న వి.రంగనాథ్‌ అన్నారు. పీఎఫ్‌ ఖాతాను ఓ బ్యాంకు ఖాతాగా భావించొద్దని, చాలా ముఖ్యం అనుకున్నప్పుడే పీఎఫ్‌ సొమ్మును విత్‌డ్రా చేసుకోవాలని ఆయన సూచించారు. మరోవైపు ఉద్యోగుల లబ్ది కోసం ఈపీఎఫ్‌వో చేపడుతున్న పలు కార్యక్రమాలపై అవగాహన పెంచుకోవాలన్నారు. యజమాని కోసం ప్రధాన మంత్రి రోజ్‌గార్‌ యోజన, ఉద్యోగుల కోసం గృహనిర్మాణ పథకాన్ని ప్రవేశపెట్టామని, దీంతో ఈపీఎఫ్‌వో సభ్యులు బ్యాంకుల్లో సులభంగా రుణాలు పొందేందుకు వీలుంటుందని చెప్పారు. ఓ ఉద్యోగికి యజమాని చెల్లించే 12 శాతంలో 8.33 శాతాన్ని ప్రభుత్వం తిరిగి యజమానికి చెల్లిస్తోందని, దీంతో సంస్థపై భారం తగ్గి, మరింత మందికి ఉద్యోగాలు ఇచ్చేందుకు కృషి జరుగుతుందని రంగనాథ్‌ ఆశాభావం వ్యక్తం చేశారు. మరిన్ని నూతన పథకాలను పీిఎఫ్‌ ఖాతాతో అనుసంధానించేందుకు డిజిటలైజేషన్‌ సహకరిస్తోందని చెప్పారు.
మీ స్నేహితులకు రికమెండ్ చెయ్యండి